CLXVI.  Privilegium pro Ecclesia Magdeburgensi.   (Veronae, Oct. 25.) [  Origin. Guelf.,  Praef., p. XXV.]
Author: Lucius III

LUCIUS episcopus, servus servorum Dei, venerabili fratri WICHMANNO Magdeburgensi archiepiscopo, salutem et apostolicam benedictionem.

Officii nostri debitum attendentes quo cunctis sumus in eo quod digne postulant debitores, illud specialiter cogitamus, ut in eos qui nobiscum vocati sunt in partem sollicitudinis grata semper et ubique solatia de nostrae fundantur plenitudine potestatis. Eapropter, dilecte in Domino frater, charitatis tuae studium dignis in Domino laudibus prosequentes, quo videlicet ecclesiae tibi creditae ita salubriter providisse dignosceris, ut digne in Domino commendabilis habearis, justis petitionibus libenter annuimus, et castrum Seburg, quod cum reliqua haereditate praefatae ecclesiae contulisti, eidem ecclesiae, auctoritate apostolica confirmamus, et praesentis scripti privilegio communimus; statuentes ut Sumersemburg quoque cum appendiciis suis et Juterburg cum pertinentiis ejus, aliaeque possessiones et praedia quae praedictae Magdeburgensi ecclesiae studium et industria tuae sollicitudinis acquisivit, firma tibi et illibata permaneant, nec a dominio et proprietate ipsius temeraria qualibet mutabilitate recedant. Quod ut cautius futuris semper temporibus observetur, praesenti constitutione decernimus, ut quicunque tibi archiepiscopali dignitate successerint, specialem exhibeant in susceptione pallii cautionem, quod ea a te relicta, vel inter vetustas ecclesiae possessiones inventa receperint sine apostolicae sedis licentia et consilio majoris et sanioris partis capituli, titulo quolibet alienare non debeant, sed ea semper ad utilitatem Magdeburgensis ecclesiae bona fide custodiant et defendant. Decernimus ergo ut nulli omnino hominum liceat hanc paginam nostrae confirmationis et constitutionis infringere, vel ei aliquatenus contraire. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eam servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Ego Lucius, catholicae Ecclesiae episcopus ss. Ego Joannes, tit. Sancti Laurentii presbyter cardinalis ss. Ego Laborans, presbyter cardinalis Sanctae Mariae Transtiberim et Sancti Calixti. Ego Hubertus, presbyter cardinalis tit. S. Laurentii in Damaso. Ego Paulus, presbyter cardinalis tit. Basilicae XII Apostolorum. Ego Conradus, Sabinensis episcopus et Moguntinae sedis archiepiscopus. Ego Theodinus, Portuensis et Sanctae Rufinae sedis episcopus. Ego Henricus, Albanensis episcopus. Ego Theobaldus, Ostiensis et Sanctae Velletrensis Ecclesiae episcopus. Ego Ardicio, diaconus cardinalis Sancti Theodori. Ego Gratianus, Sanctorum Cosmae et Damiani diaconus cardinalis. Ego Soffredus, Sanctae Mariae in Via Lata diaconus cardinalis. Ego Albinus, Sanctae Mariae Novae diaconus cardinalis. Datum Veronae, per manum Hugonis, sanctae Romanae Ecclesiae notarii, VIII Kal. Novembris, indictione III, Incarnationis Dominicae 1184, pontificatus vero domni Lucii III papae anno quarto.